धारें दा शंगार लौह्की भैन बसन्ती अपने हत्थें करी गेई। धारां हस्सी पेइयां, बंजै दे जाड़ नमीं लाड़ियैं दे सूह्ए ओढ़नूं, पजेकियैं दे सूह्ए झम्मने, जन्हैरें दे सूह्ए पग्गड़ जां फ्ही सूह्ए रंगै दी होली फब्बन लगी। मेरा मन पसोई-पसोई पेआ चिऊयै दे रंगै रंगोई-रंगोई गेआ, कु’न आखदा सुरग अम्बरा पर ऐ, ए ते अम्बर छून्दी धारें पर जित्थें चिऊयै पर बसन्ती रित्त अपनी अक्खीं गुहाड़ दी ऐ, अपनी बड्डी भैन सेआली रित्ता दे चिट्टे कसीदैं कोल-कोल।